|  |
| --- |
| **Gen. 29:1-30:24**  **“Waarom so ongelukkig?”**  *Andries Burger, Pinetown Gemeente, 11 Junie 2023* |

*Sing:* *Lied 457:1,2; Lied 571:1,2,4; Lied 137:1,2; “Fil. 4:4 sê...”; Ps. 33:1,4,7(C); “Vrede”*

Ons gaan verder met God se openbaring in en deur die lewe van Jakob.

Uit vrees vir Esau se wraak het Rebekka dit bekonkel dat Isak vir Jakob na haar broer Laban toe stuur om daar vir hom ŉ vrou te gaan soek.

Op pad daarheen het God aan Jakob verskyn in ŉ droom en al die beloftes wat Hy voorheen aan Abraham en Isak gemaak het ook aan Jakob self gemaak

dat Hy by hom is en hom sal beskerm, ŉ groot nageslag sal gee en sal terugbring en die land aan hom en sy nageslag sal gee.

Laastens weer die Messias belofte dat al die volke van die aarde geseën sal wees in Jakob en in sy nageslag.

Jakob was met ontsag vervul en uit die veld geslaan oor God se teenwoordigheid wat Hy nie besef het nie.

Hy is so aangeraak dat Hy ŉ gelofte aflê dat as God sy beloftes vervul sal Jakob Hom as sy God erken en dien met ŉ tiende van al sy besittings.

Kom ons lees nou verder oor Jakob en sy vrouens en kinders **<< Gen. 29:1 – 30:24>>**

*Charmaine Hefer – Gen. 29:1-30 en Susan Erasmus – Gen. 29:31-30:24*

Die oggend na God se verskyning aan hom, het Jakob sy reis voortgesit (v1).

Eintlik staan daar dat hy sy voete opgelig het wat beteken dat hy nie meer traag en onseker nie.

Hy het nie meer sleepvoetend gereis nie. Hy het sy voete opgetel en in opgewondheid en sekerheid ywerig verder gereis.

Hy was natuurlik versterk en opgewonde oor God se wonderlike beloftes.

Die Almagtige, die God van Abraham en Isak was by hom...

sy lewe was nie meer gekenmerk deur skaamte en vrees uit die verlede of onsekerheid en angstigheid oor die reis en die toekoms nie...

Gód is bý hom....

Hy stap die lewe in met vasberade sekerheid en vol hoop en afwagting van die vervulling van God se beloftes.

Vir Jakob was dit toe dalk “onverwags”, om op ŉ dag eendag by ŉ put te kom waar die skaapwagters sy oupa Nahor geken het (v.2).

En terwyl hulle nog praat kom sy oom Laban se pragtige, beeldskone jongste dogter Ragel “toevallig” daar aan met haar pa se kleinvee (v.6).

Maar ons weet goed dat dit presies so deur God beskik is,

soos al die res van die gebeure ook...

Jakob het nie ŉ slim kwinkslag nodig gehad om ŉ gesprek met die aantreklike meisie begin nie – hy help deur letterlik ŉ klip uit haar pad rol.

Nadat die bokke en skape gedrink het stel Jakob homself voor en Ragel soengroet hom soos familie sou en toe is die koeël deur die kerk.

Jakob kan die trane van blydskap, verwondering, dankbaarheid oor God se genade nie terughou nie..

Gaan trou met ŉ dogter van Laban, het sy pa en ma gesê, en hier is sy!

Ragel die beeldskone het sy hart gesteel! God is by Hom...

Ragel is netso opgewonde en nou is dit sy wat haar knieë lig soos sy hol om haar pa van Jakob te gaan vertel.

Laban is opgewonde en nooi Jakob in sy huis en toe hy ŉ ruk later vra hoe hy Jakob kan vergoed vir sy arbeid, is Jakob se antwoord gereed:

“Gee liewe, lieflike Ragel vir my as vrou, ek sal sewe jaar vir haar werk.”

Laban is in sy skik en die ooreenkoms gesluit....

Met só ŉ vooruitsig is sewe jaar se harde werk soos ŉ paar dae want Jakob was smoorverlief. Die Here is by Hom...

Toe die tyd om was, word die bruilof gereël en hulle trou.

Die bruid was seker gesluier, hy het seker lekker gekuier, sy was seker ywerig en opwindend...

Tot hy die volgende oggend met ŉ skok agterkom –

dit was nie sy pragtige liefling Ragel nie, maar Lea!

Is dit nie ironies dat Jakob wat sy pa bedrieg het nou deur sy oom bedrieg word nie?

Ironies dat Laban Lea se reg as oudste dogter handhaaf sodat Jakob dit nie vir Ragel vat soos wat hy sy ouer broer Esau sŉ vir hom ingepalm het nie?

Jakob kry ŉ dwarsklap van die lewe... selfs al is die Here by hom.

Maar na die week van Lea se bruilofsfees, volg dadelik nog ŉ bruilof...

met sy geliefde Ragel

en daarna nog 7 jaar gratis arbeid vir sy slinkse skoonpa.

Maar van vrede was daar vir Jakob min oor, van geluk vir Lea was daar niks en netso was daar vir Ragel nie lewensvreugde nie.

God was by hulle en Hy was besig om sy heerlike beloftes aan Jakob onder hulle neuse in vervulling te laat gaan –

maar van geluk was daar vir hierdie gesin nie sprake nie,

hulle was ongelukkig en miserabel.

Kom ons fokus daarop dan vra ons hoe dit moontlik is dat God se kinders so ongelukkig kan wees al is Hy by hulle...

\*\*

**Lea**: sy was bitter ongelukkig omdat haar man haar nie lief gehad het nie, hy het net oë vir haar sussie Ragel gehad.

Vat maar die betekenis van haar seuns se name om te hoor wat in haar hart en haar gemoed aangegaan het:

Ruben – die Here het my smart raakgesien, nou sal my man my liefhê;

Simeon – die Here hoor dat ek steeds nie liefde ontvang nie;

Levi – noú sal my man aan my gebind wees.

Kinders was vir hulle ontsettend belangrik – ŉ nageslag het ewige lewe beteken want dit is uit die nageslag wat die een sou kon wat vir alle volke ŉ seën sou wees.

Met haar vierde seun lyk dit asof sy uiteindelik vrede vind in haar omstandighede en

dat haar obsessie na Jakob se liefde stilgeword het in aanvaarding

van God en sy genade van kinders wat Hy aan haar gee.

Juda – prys die Here. Net dit, Hy is genoeg, prys Hom!

Maar helaas – haar vrede was wankelend en van korte duur.

Toe Ragel ŉ plan maak om deur haar slavin ook vir Jakob kinders te gee,

toe staan die ou monster van ongeluk en hartseer en jaloesie weer op in Lea.

In ŉ wedywering met haar geliefde sussie gee sy ook haar slavin aan Jakob as ŉ vierde vrou.

En omdat Silpa Lea se slavin was het Silpa se kinders eintlik getel as kinders wat sy namens Lea by Jakob gehad het.

En steeds is hulle name ŉ spieël van wat in Lea se hart aangaan:

Gad – nou is ek gelukkig (my sussie het nie die laaste sê deur haar slavin Bilha gehad nie!)

Aser – hulle sal my “Die Gelukkige” noem (en nie my sussie nie...)

Maar sy het steeds geen liefde by haar man ontvang nie.

Toe Jakob weer by haar kom nadat sy die liefdes geskenk van haar seun daarvoor moes ruil met Ragel, toe ontvang sy drie kinders in genade van die Here.

Issaskar – God beloon my;

Sébulon – ŉ mooi geskenk sodat my man eindelik by my sal woon...

Nog steeds die onvervulde hunkering en ongelukkigheid diep in haar hart.

En dan ŉ dogtertjie – Dina wat iets soos “geregtigheid” beteken.

Lea bly nog steeds ongelukkig en gegrief oor die onreg wat sy moet verduur van ŉ man wat haar nie lief het nie.

\*\*

Nou sou mens dink dat Ragel gelukkig sou wees omdat sy die een ding in oorvloed ontvang het waarna Lea so gesmag het. Jakob se liefde...

Maar helaas, **Ragel** was ook “sielsongelukkig”.

Haar kinderloosheid het beteken dat sy geen aandeel sou hê aan God se beloftes van ŉ groot nageslag en die seën vir alle volke van die aarde nie.

Sy vra, sy smeek, sy bid maar maand-na maand – jaar na jaar is daar niks...

In jaloersheid op haar ouer, ongeliefde suster, dalk ook in vrees dat sy haar man se liefde kon verloor, kasty sy vir Jakob om ook vir haar seuns te gee.

Sy sê prontuit dat selfs Jakob se grenslose liefde vir haar niks beteken sonder seuns nie, en dat sy dan eerder die dood verkies.

Sy gryp in soos Sara van ouds, deur haar slavin Bilha aan Jakob te gee as vrou sodat hy by haar kinders kan hê.

In v.3 lees ons dat Bilha haar kinders op Ragel se knieë, namens Ragel in die wêreld kan bring.

Soos by Lea kan ons Ragel se wedywering en hartseer in die name van die kinders hoor:

Dan – God het gehoor en my kant gekies,

Naftali – Ek het die bitter stryd met my suster gewen!

Maar self bly sy onvervuld en ongelukkig...

Toe Lea se oudste seuntjie het die “liefdesappels” vruggies vir sy ma gebring as geskenk. Omdat hulle geglo het dat die vruggies vrugbaarheid bevorder, moes Ragel dit eenvoudig in die hande kry. En sy “ruil” tyd saam met haar liewe Jakob daarvoor. Absurd.

Maar dit help niks – trouens dit boemerang só dat Lea nog twee seuns en ŉ dogter kry.

En dan, heelwat later toe Jakob al 10 seuns en ŉ dogter by sy ander, ongeliefde vrouens gehad het, verhoor die Here Ragel se gebed en sy het ook ŉ seun.

Sou sy toe gelukkig wees nadat God die skaamte wat sy oor haar kinderloosheid beleef het weggeneem het?

Die seun se naam sê iets anders –

Josef, want “die Here sal vir my nog een gee”.

Steeds bly Ragel onvervuld hunker na seuns... sy bly diep ongelukkig...

\*\*\*

En **Jakob**, was hy gelukkig?

Hy wat sy voete gelig het nadat Hy God se beloftes ontvang het en hy besef het dat God met Hom is?

Was hy gelukkig toe hy sekerlik moes besef dat God besig is om die fondasies van sy groot nageslag te lê?

Ook vir hom was vrede en geluk net ŉ illusie.

Jy kan jou indink hoe dit moes gaan met sy twee vroue wat so jaloers en naywerig was op mekaar –

Lea is jaloers en ongelukkig omdat Ragel liefde ontvang en sy nie,

Ragel ongelukkig en jaloers omdat Lea seuns kry en sy nie...

As dit nie so hartseer was nie sou mens dit komies kon vind – soos ŉ tenniswedstryd wat heen-en-weer oor die baan afspeel.

Trou met Lea, trou met Ragel, kinders by Lea, kinders by Bilha, kinders by Silpa, kinders by Lea, en dan een by Ragel.

En elke dag die ongelukkigheid in sy huis, die jaloesie, die naywer...

En dit terwyl die Here by hom en by hulle was en besig was om sy beloftes in vervulling te laag gaan,

terwyl hulle almal dieselfde God aanbid.

\*\*\*

Hoe kan dit wees dat God se mense so ongelukkig kan wees terwyl Hy by hulle is en terwyl hulle Hom aanroep in hulle ongeluk?

Dit is nie moeilike vrae as mens na Jakob en sy vroue se lewens kyk nie, nè?

Lea ontvang een na die ander seun, maar sy is ongelukkig omdat haar man haar nie lief het nie. Sy aanvaar die Here se genade en sy seën met dankbaarheid, maar dit is nog nie wat sy eintlik wil hê nie.

Ragel ontvang haar man se liefde in oormaat en sy was vir daardie genade sekerlik baie dankbaar, maar dit is nie eintlik wat sy wil hê nie, sy wil seuns hê.

En wanneer hulle daagliks sien en hoor dat die ander in oormaat ontvang waarna hulle hunker, dan is dit soos ŉ seer duim wat teen alles stamp, ŉ seer toon waarop almal trap.

Wat hulle nie het nie word so ŉ obsessie dat hulle die lewensvreugde van wat hulle wel het heeltemal mis.

O, hulle bid nog en bely dan dat God hulle gehoor het, maar dit is net op die oppervlak – diep binne is daar net die onvergenoegdheid, die ongelukkigheid...

En Jakob, steeds kan mens aan hom nie vat kry nie.

Hy bring geen perspektief nie, hy is ŉ slagoffer van sy omstandighede,

van sy opgewondeheid na Bet-El en sy dankbare blydskapstrane by die waterput is niks oor nie.

Die ongelukkigheid van sy vrouens het alles laat onspoor...

Is dit nie ook maar steeds so met baie gelowiges nie?

Ons glo in Christus, ons weet Hy is by ons, die Heilige Gees is in ons, maar ons beleef baie min van die blydskap daarvan.

Party mense beweer dat dit is wat Jesus bedoel het toe Hy gesê het dat as ons Hom volg moet ons onsself verloën en ons kruis opneem.

Regtig – kan gelowiges nie ook hunker na blydskap en geluk in hierdie lewe nie?

Lea en Ragel se fokus was so op hulleself en hulle klein prentjie gerig dat hulle die groter tafereel van God se genade en sy beloftes heeltemal gemis het.

Hulle het hulleself juis nié verloën en dit wat hulle vir hulleself wou hê minder geag as dit wat Hy wel vir hulle gegee het nie.

Hulle wou hê wat hulle wou hê,

en hulle het van Hom verwag om dit vir hulle te gee.

Wat is dit wat die lewensvreugde in jou lewe steel, wat jou blydskap leeg tap?

Is jy dalk ook so daarop vasgenael dat jy ander genade miskyk, of nie na waarde ag nie,

dat jy dalk selfs God se Godheid minag en Hom net wil gebruik om vir jou te gee wat jy nou wil hê, of dit weg te vat wat jy nie wil hê nie?

Dit pas tog nie.

Selfverloëning is om niks meer te verwag as wat Hy gee nie...

en nie met ŉ norse ongelukkigheid maar uit te hou en vas te byt nie –

maar om in volkome aanvaarding vrede en vreugde te hê in wat Hy wel gee, en in wat Hy nie gee nie.

Iemand het gesê gelowiges verwag te min van God en dan is hulle ongelukkig as Hy die klein genadetjies wat hulle wil hê weerhou want hulle verwag nie meer nie,

hulle is onbewus van die allerwonderlikste genade wat Hy wel gee nie.

Soos ŉ om ongelukkig te wees omdat jy nie buite kan gaan modderkoekies bak nie terwyl jy nie besef jy sit op die vloer in ŉ gourmet kombuis met al die toebehore en bestanddele waaraan jy kan dink nie.

Of om ongelukkig te wees as jy op die einde van die teerblad kom en nie verder kan ry nie, maar jy besef nie jy sit in ŉ straalvliegtuig op die punt van ŉ aanloopbaan nie.

Hoe nader jy aan jouself dink, en hoe kleiner jy jou wêreldjie maak – hoe meer dinge is daar wat jou geluk sal steel.

Maar as jy net bietjie sou opkyk en sien, regtig sien waarmee God besig is – dan vul sy groot toneel jou met soveel vreugde dat niks in hierdie ou lewe jou blydskap kan steel nie.

Dit is presier wat 1 Petrus 1:3-8 leer.

Dat gelowiges só opgewonde bly is oor die ewige erfenis wat reeds in Christus vir ons gereed is, dat geen tydelike beproewing in hierdie lewe ons blydskap kan steel nie.

Beproewing maak nie ons vreugde minder nie, inteendeel, dit maak dit meer...

Wat? Ja dit is wat die Bybel leer...

Een voorbeeld – Jesus sê in Luk 6:23 dat ons moet bly wees, en dat ons van vreugde moet spring

wanneer ons gehaat en verstoot en uitgeskel word,

wanneer ons name die modder gesleep word omdat ons in geloof volhard –

want, sê Hy, ons beloning in die hemel is groot.

Hy sê nie ons sal in die hemel rondspring van vreugde oor onreg in hierdie lewe nie,

nee ons beloning is wel daar, maar ons moet nou al van vreugde dans.

Dit is soos om ŉ berg te klim –

as jy net in die voetheuwels rondploeter dan is die uitsig niks om oor huis toe te skryf nie.

Maar as jy die berg uitklim dan word die pyn van elke tree ŉ fondament van die heerlikste asemrowendste uitsig van die ganse landskap voor jou.

Dan is jy bly en is daar vreugde en opgewondeheid in jou hart en jou lewe al brand jou kuite en al jaag jou asem.

Maar as jy nie die berg-uitsig ingedagte het nie,

dan is jy gou-gou ongelukkig oor die klippe in die voetheuwels.

So is dit ook met geloofsvreugde en lewensblyheid.

Wil jy gelukkig wees, selfs al is jou omstandighede gevul met hordes seerkry en onreg?

Hou dan jou oë op God se grootse werke.

Die grootste daarvan is Hyself soos Hy Homself sigbaar bekendgetel het in Jesus Christus en oorvloedige liefde en genade vir jou.

Gaan lees maar hoe sy hele lewe op sy Vader gefokus het, en op die groter vervulling van God se ewige beloftes.

Selfs die verskrikking van God se toorn aan die kruis het Hy verduur vir die vreugde van verlossing wat dit sou bring. (Heb. 12:2).

Wil jy gelukkig wees – nie net eendag nie, maar nou al in hierdie lewe?

Tel dan jou gedagtes op uit die stof lewe om jou,

rig jou oë op en fokus vasgenael op Jesus, ons Leidsman en die Voleinder van ons Geloof.

Gebruik elke geleentheid van Skriflesing, en huisgodsdiens, en Bybelstudie en Erediens en gebed en meditering en gesprek met ander gelowiges

om meer en meer vasgenael op Hom te fokus.

Maak Hom sentraal in jou lewe, in elke enkele aspek van jou lewe...

by die skool, die werk, in die huis, in die familie en jou persoonlike verhoudings.

Maak Hom die hoofkarakter in elk dingetjie wat jou ongelukkig maak soos Hy die hoofkarakter is in elke vreugde...

Want met jou oë op Hom gerig, kan jy saam Dawid in Ps. 16 uitroep

*“U Here leer my hoe om te lewe, By U is daar oorvloedige blydskap.”*

Maar moet nie die fout maak om Hom net so op ŉ afstand te volg van so nou-en-dan aan Hom dink en so nou-en-dan Bybellees en erediens bywoon nie.

Moenie so van vêr af jou bes probeer om sy voorbeeld te volg nie!

Dit is seker die grootste oorsaak dat so baie gelowiges nie die vreugde, of nie die volle vreugde van ŉ verlossingslewe beleef nie.

Ek en jy kan Hom glad nie nadoen nie, ons natuur is ontaard deur die sonde.

Maar as Hy deel is van alles in jou lewe en as alles in jou lewe deel word van Hom ...

dan verander die Heilige Gees jou en dan is dit Hy wat in jou lewe –

Hy ís dan jou vreugde, Hy is jou blydskap en Hy is jou vrede...

Mag jou lewe getuig van ŉ diep en standvastige lewensvreugde en blydskap wat hard en duidelik sal getuig van Jesus Christus.

Hy is ons geluk en ons vreugde en ons blydskap

... in die ewigheid,

... maar ook nou reeds...

Amen